એક વર્ષ પહેલાં આઠમી નવેમ્બરે રૃપિયા પાંચસો અને એક હજારના મૂલ્યની ચલણી નોટોને રદ કરવાના વિમુદ્રીકરણ કે નોટબંધીના નામે ઓળખાયેલા સરકારના નિર્ણયને સરકારી દૃષ્ટિકોણ ઉપરાંત અર્થશાસ્ત્રી, ઉદ્યોગપતિ, બિઝનેસમેન, શ્રમજીવી, સામાન્ય જન તેમજ રાજકીય–એમ અનેકની નજરે જોઇ શકાય. આવી અલગ અલગ રીતે જોવાની વૃત્તિ-પ્રવૃત્તિથી આ મહત્ત્વના આર્થિક નિર્ણય વિશે જુદાં જુદાં દૃષ્ટિકોણ અને ભિન્ન-ભિન્ન અસરો વિશે જાણવા મળે. એ પ્રત્યેક દૃષ્ટિકોણમાં એકાંગી ચિત્ર જ ઉપસે અને એ બધા દૃષ્ટિકોણને સંયુક્ત અને સમગ્ર રીતે જોવામાં તો પણ તેને વિશેનું સંપૂર્ણ કે સમગ્ર ચિત્ર જોવા જાણવા મળી શકે કે કેમ, એ સવાલ છે. કેમકે દેશના નાણાકીય વ્યવહારોમાં આમૂલ પરિવર્તન લાવનાર આવા નિર્ણયની કેટલીક અસરો તત્કાલીન અને હંગામી હોય છે તો તેની કેટલીક અસરો દૂરગામી અને વ્યાપક ફલક પરની હોય છે. આ દૂરગામી અસરોનું તત્કાલ આકલન કરવાનું મુશ્કેલ હોય છે અને એટલે તેને તત્કાલ સારા કે ખરાબ અથવા સફળ કે નિષ્ફળ ચોકઠામાં વિભાજીત કરવાનું અયોગ્ય અને નિરર્થક બની રહે છે. નોટબંધીથી દેશના સામાન્ય જનને ભારે હાલાકી અને મુશ્કેલીનો સામનો કરવો પડ્યો. કેટલાક તો હજુ તેની અસરમાંથી મુક્ત થઇ શક્યા નથી.